b'\n_START_ARTICLE_\nAstroosakestef\xc3\xbc\xc3\xbcsika\n_START_PARAGRAPH_\nAstroosakestef\xc3\xbc\xc3\xbcsika on f\xc3\xbc\xc3\xbcsika haru, mis uurib f\xc3\xbc\xc3\xbcsikaliste osakeste omadusi ja nende m\xc3\xb5ju astrof\xc3\xbc\xc3\xbcsikalistes ja kosmoloogilistes protsessides ning kosmiliste kiirtega seotud n\xc3\xa4htustes. Astro-osakestef\xc3\xbc\xc3\xbcsika on k\xc3\xbcllaltki noor f\xc3\xbc\xc3\xbcsikaharu, mis tegutseb osakestef\xc3\xbc\xc3\xbcsika, astrof\xc3\xbc\xc3\xbcsika ja kosmoloogia piirimail sageli kombineerides m\xc3\xb5\xc3\xb5tmis- ja vaatlustulemusi ning meetodeid k\xc3\xb5igist neist valdkondadest. Astro-osakestef\xc3\xbc\xc3\xbcsika esilet\xc3\xb5us 2000. aastate alguses oli seotud uute neutriino- ja tumeainega seotud eksperimentidega ning paljude uute kosmoseeksperimentidega. Valdkonna kiiret arengut soodustab asjaolu, et osakestef\xc3\xbc\xc3\xbcsikas tavap\xc3\xa4raste kiirendieksperimentide maksumus on oluliselt suurenenud ja nende ehitamise aeg on pikenenud aastak\xc3\xbcmneteni. Seega on paljud osakestef\xc3\xbc\xc3\xbcsikud asunud otsima uusi f\xc3\xbc\xc3\xbcsikan\xc3\xa4htusi astrof\xc3\xbc\xc3\xbcsikalistest ja kosmoloogilistest protsessidest._NEWLINE_Astroosakestef\xc3\xbc\xc3\xbcsika muudab keeruliseks asjaolu, et antud valdkonnas tuleb sageli k\xc3\xa4sitleda koos v\xc3\xa4ga erinevaid ja keerulisi matemaatilisi ning eksperimentaalseid uurimismeetodeid. Teooria poolelt h\xc3\xb5lmab see nii kvantv\xc3\xa4ljateooria, statistilise f\xc3\xbc\xc3\xbcsika kui \xc3\xbcldrelatiivsusteooria. Eksperimendid varieeruvad maa-alustest eksperimentidest (IceCube, Xenon1T jt) ja suurtest komposiitteleskoopidest maapinnal (CTA, SKA jt) kuni kosmoseeksperimentideni (Fermi, Planck, AMS02 jt).'